Úradný vestník L 225 , 12/08/1998 S. 0002 - 0003



Nariadenie Rady (ES) č. 1766/98 z 30. júla 1998 o pristúpení Európskeho spoločenstva a Európskeho spoločenstva pre atómovú energiu, konajúcimi ako jedna strana, k dohode z 25. októbra 1993 medzi Kanadou, Švédskom, Ukrajinou a Spojenými štátmi americkými o založení vedecko-technického centra na Ukrajine RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 235 v súvislosti s druhou vetou jej článku 228 ods. 2 a prvým pododsekom jej článku 228 ods. 3, so zreteľom na návrh Komisie, so zreteľom na stanovisko Európskeho parlamentu [1], keďže pristúpenie Európskeho spoločenstva a Európskeho spoločenstva pre atómovú energiu, konajúcimi ako jedna strana, k dohode z 25. októbra 1993 medzi Kanadou, Švédskom, Ukrajinou a Spojenými štátmi americkými o založení vedecko-technického centra na Ukrajine prispeje k dosiahnutiu cieľov spoločenstiev; keďže Zmluva o založení Európskeho spoločenstva nestanovuje pre prijatie tohto nariadenia iné právomoci ako právomoci v článku 235, PRIJALA TOTO NARIADENIE: Článok 1 Pristúpenie Európskeho spoločenstva, konajúceho spolu s Európskym spoločenstvom pre atómovú energiu ako jedna strana (ďalej len "Európske spoločenstvá"), k dohode z 25. októbra 1993 medzi Kanadou, Švédskom, Ukrajinou a Spojenými štátmi americkými o založení vedecko-technického centra na Ukrajine, upravenej protokolom zo 7. júla 1997 (ďalej len "dohoda") a deklarácia Európskych spoločenstiev vzťahujúca sa na článok I dohody sa týmto schvaľujú v mene spoločenstva. Článok 2 Predseda Rady sa oprávňuje podpísať prístupovú listinu tak, aby zaväzovala spoločenstvo, a oboznámiť o tom výkonného riaditeľa vedecko-technického centra a ostatné strany dohody. Texty prístupovej listiny, dohody vrátane protokolu a deklarácie sú pripojené k tomuto nariadeniu. Článok 3 1. Európske spoločenstvá zastupuje v správnej rade Vedecko-technického centra na Ukrajine (ďalej len "centrum") predsedníctvo Rady a Komisie, z ktorých každá vymenuje jedného zástupcu ako člena rady za Európske spoločenstvá. 2. Komisia je všeobecne zodpovedná za riadenie záležitostí týkajúcich sa centra. Rada je včas pred zasadaniami správnej Rady centra plne informovaná o otázkach, ktoré sa na týchto zasadaniach majú prejednávať, a o úmysloch Komisie v tomto smere. Bez toho, aby bol dotknutý odsek 3, Komisia zastupuje Európske spoločenstvá a vyjadruje ich stanovisko v správnej rade. 3. K záležitostiam, na ktoré sa vzťahuje článok III bod vi), článok V a článok XIII dohody, zaujíma stanovisko Európskych spoločenstiev Rada a vyjadruje ho spravidla predsedníctvo, ak Rada nerozhodne inak. Pri otázkach, na ktoré sa vzťahuje článok IV časť B bod i) a v) a článok IV časť D, zaujíma stanovisko Európskych spoločenstiev Rada a vyjadruje ho spravidla Komisia, ak Rada nerozhodne inak, najmä v oblastiach, v ktorých majú skúsenosti a odborné znalosti hlavne členské štáty. 4. Pri zaujímaní stanoviska Európskych spoločenstiev podľa odseku 3 Rada rozhoduje kvalifikovanou väčšinou. Jednoduchou väčšinou Rada rozhoduje, odlišne od všeobecného pravidla ustanoveného v odseku 3, že stanovisko Európskych spoločenstiev nebude vyjadrené ani predsedníctvom, ani Komisiou. 5. Rozhodnutia o projektoch financovaných alebo spolufinancovaných Európskymi spoločenstvami sa prijímajú v súlade s postupom ustanoveným v článku 8 nariadenia (Euratom, ES) č. 1279/96 [2] alebo v ďalších predpisoch. Článok 4 Centrum má vlastnú právnu subjektivitu a najširšiu spôsobilosť na práva a právne úkony, akú právne predpisy uplatniteľné v spoločenstve priznávajú právnickým osobám, môže najmä uzatvárať zmluvy, nadobúdať a scudzovať hnuteľný a nehnuteľný majetok a vystupovať pred súdom. Článok 5 Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 30. júla 1998 Za Radu Predseda W. Schüssel [1] Ú. v. ES C 226, 20.7.1998. [2] Ú. v. ES L 165, 4.7.1996, s.1 --------------------------------------------------